钦定古今图书集成/明伦汇编/氏族典/第160卷 > 韩子熙
## 钦定古今图书集成/明伦汇编/氏族典/第160卷 > 韩子熙

按《魏书韩麒麟传》：“麒麟子兴宗，兴宗子子熙，字元雍，
少自修整，颇有学识，弱冠未能自通。侍中崔光举子
熙为清河王怿常侍，迁郎中令。初，子熙父以爵让弟，
显宗不受。子熙缘父素怀，卒亦不袭。及显宗卒，子熙
别蒙赐爵，乃以其先爵让弟仲穆。兄弟友爱，居丧有
礼。子熙为怿所眷遇，遂阙位，待其毕丧后复用。及元”
乂害怿，久不得葬，子熙为之忧悴，屏处田野。每言：“王
若不得复封，以礼迁葬，誓以终身不仕。”后灵太后返
政，子熙伏阙上书，灵太后义之，乃引子熙为中书舍
人，后遂赐又死。寻修国史，加宁朔将军。未几，除著作
郎，又兼司州别驾，转辅国将军、鸿胪少卿。建义初，兼
黄门，寻正。子熙清白自守，不交人事，又少孤，为叔显
宗所抚养。及显宗卒，显宗子伯华又幼，子熙友爱，等
于同生上书，求析阶与伯华，于是除伯华东太原太
守。及伯华在郡，为刺史元弼所辱，子熙乃泣诉朝廷。
肃宗诏遣按捡，弼遂大见诘让。及部杲之起逆，诏子
熙慰劳。杲诈降，而子熙信之，还至乐陵，杲复反，子熙
遂还。坐付廷尉，论以大辟恕死免官。未几，兼尚书吏
部郎。普泰初，除通直散骑常侍、抚军将军、光禄大夫，
寻正吏部郎。出帝初，还领著作郎。以奉册之故，封历
城县开国子，加卫将军、右光禄大夫。天平初，为侍读，
又除国子祭酒。子熙俭素安贫，常好退静，寻除骠骑
将军。元象中，加卫大将军。兴和中，孝静欲行释奠，敕
子熙为侍讲。寻卒。武定初，赠骠骑将军、仪同三司、幽
州刺史。